-----------------------------------------------------------------------
  9. การควบคุมภายใน

  -----------------------------------------------------------------------

9.1 ระบบการควบคุมภายใน

บริษัทฯได้ให้ความสำคัญต่อระบบการควบคุมภายในทั้งในระดับบริหารและระดับปฏิบัติงาน
จึงได้กำหนภาระหน้าที่อำนาจการอนุมัติ และดำเนินการของผู้ปฏิบัติงาน
และผู้บริหารไว้เป็นลายลักษณ์อักษรอย่างชัดเจน
มีการควบคุมดูแลการใช้ทรัพย์สินของบริษัทให้เกิดประโยชน์ และมีการแบ่งแยกหน้าที่ผู้ปฏิบัติงาน
ผู้ติดตามควบคุมและประเมินผลออกจากกันเพื่อให้เกิดการถ่วงดุลและตรวจสอบระหว่างกันอย่างเหมาะสม
ซึ่งระบบการควบคุมภายในดังกล่าว จะถูกประเมินโดยส่วนตรวจสอบภายใน
ซึ่งทำหน้าที่ตรวจสอบเพื่อให้มั่นใจว่าการปฏิบัติงานหลักและกิจกรรมทางการเงินที่สำคัญของบริษัทได้ดำเนินการตามแนวทางที่กำหนดเอาไว้อย่างมีประสิทธิภาพ
รวมถึงตรวจสอบการปฏิบัติตามกฎหมาย และข้อกำหนดที่เกี่ยวข้องกับบริษัท
รวมทั้งมีการจัดตั้งคณะกรรมการตรวจสอบ (Audit Committee)
เพื่อแสดงความเห็นเกี่ยวกับความเพียงพอและความเหมาะสมของระบบการควบคุมภายในของบริษัทและบริษัทย่อย
โดยระบบการควบคุมภายในของบริษัทครอบคลุมเรื่องเกี่ยวกับการควบคุมภายในตั้งแต่ระดับปฏิบัติการถึงระดับผู้บริหาร
ทั้งนี้เพื่อให้มั่นใจได้ว่าบริษัทมีการบริหารจัดการที่เหมาะสม เป็นไปตามหลักการกำกับดูแลกิจการที่ดี
และเพื่อป้องกันความเสียหายจากการนำทรัพย์สินของบริษัทไปใช้โดยมิชอบหรือโดยไม่มีอำนาจ

บริษัทฯได้ให้ความสำคัญกับการควบคุมภายในอย่างต่อเนื่อง โดยในการประชุมคณะกรรมการบริษัทฯ
ครั้งที่ 1/2555 เมื่อวันที่ 15 กุมภาพันธ์ 2555 คณะกรรมการบริษัทฯ
ร่วมกับคณะกรรมการตรวจสอบ
ได้ประชุมร่วมกันพิจารณาเรื่องประเมินความเพียงพอของระบบการควบคุมภายในของบริษัทฯประจำปี
2554โดยคณะกรรมการบริษัทมีความเห็นว่า บริษัทฯ มีระบบการควบคุมภายในที่เพียงพอ
และเหมาะสม มีการติดตามควบคุมดูแลการดำเนินงานของบริษัทฯ
สามารถป้องกันทรัพย์สินของบริษัทฯ
ระบบการควบคุมภายในไม่มีรายการที่เป็นผลกระทบต่อบริษัทที่เป็นสาระสำคัญ

9.2 การตรวจสอบภายใน

บริษัทฯ มีส่วนตรวจสอบภายในที่รายงานผลการตรวจสอบภายในโดยตรงต่อคณะกรรมการตรวจสอบ
ที่จะทำให้การตรวจสอบภายในมีความเป็นอิสระสามารถทำหน้าที่ตรวจสอบและถ่วงดุลได้อย่างเต็มที่ในการปฎิบัติงานพร้อมทำหน้าที่ตรวจสอบเพื่อให้ความมั่นใจว่าการปฎิบัติงานหลักและกิจกรรมทางการเงินที่สำคัญของบริษัทฯ
ได้ดำเนินการตามแนวทางที่กำหนดไว้อย่างมีประสิทธิภาพ
รวมถึงตรวจสอบการปฎิบัติตามข้อกำหนดของกฎหมายที่เกี่ยวข้องกับบริษัทฯ
นอกจากนี้คณะกรรมการตรวจสอบยังได้ร่วมพิจารณาความน่าเชื่อถือในความถูกต้องของรายงานทางการเงิน
และการเปิดเผยข้อมูลอย่างเพียงพอให้เกิดความโปร่งใส ตามแนวทางการกำกับดูแลกิจการที่ดี

การปฎิบัติงานของส่วนตรวจสอบภายในนั้น จะเริ่มวางแผนการตรวจสอบประจำปี
ซึ่งแผนการตรวจสอบประจำปีจะผ่านความเห็นชอบจากคณะกรรมการตรวจสอบก่อน
แล้วดำเนินการตรวจสอบตามแผนที่กำหนดไว้โดยจัดเก็บเอกสารที่สำคัญไว้เป็นหลักฐานตามหลักเกณฑ์ของมาตรฐานการตรวจสอบภายในที่กำหนดไว้
พร้อมรายงานผลการตรวจสอบภายในและข้อเสนอแนะให้แก่ฝ่ายบริหารที่เกี่ยวข้องทราบหลัง
แล้วรายงานให้คณะกรรมการตรวจสอบรับทราบและติดตามผลการแก้ไขปรับปรุงอย่างต่อเนื่องและหากข้อสงสัยที่มีนัยสำคัญที่มีผลกระทบต่อความเสียหายร้ายแรงต่อบริษัทฯ
จะรายงานตรงต่อประธานกรรมการบริหารหรือกรรมการผู้จัดการทราบเพื่อให้ดำเนินการแก้ไขอย่างทันท่วงที

นอกจากนี้
คณะกรรมการตรวจสอบได้รับทราบและให้ข้อคิดเห็นเกี่ยวกับข้อสังเกตและข้อเสนอแนะของผู้สอบบัญชีภายนอกรวมถึงผลการแก้ไขของบริษัทฯ
โดยในปี 2554
จากการตรวจสอบของผู้ตรวจสอบภายในและผู้สอบบัญชีภายนอกไม่พบข้อสังเกตที่มีสาระสำคัญ

3.  การประเมินความเพียงพอของระบบการควบคุมภายใน

คณะกรรมการบริษัทฯ ซึ่งประกอบด้วยกรรมการ กรรมการอิสระ และกรรมการตรวจสอบ
ได้ประเมินความเพียงพอของระบบควบคุมภายใน ประจำปี 2554 ในการประชุมคณะกรรมการบริษัท
ครั้งที่ 1/2555 เมื่อวันที่ 15 กุมภาพันธ์ 2555 โดยอ้างอิง
“แบบประเมินความเพียงพอของระบบการควบคุมภายใน”
ของสำนักงานคณะกรรมการกำกับหลักทรัพย์และตลาดหลักทรัพย์ และมีความเห็นว่าบริษัทฯ
มีระบบการควบคุมภายในที่เพียงพอและครอบคลุมทั้งทางด้านองค์กรและสภาพแวดล้อม
การบริหารความเสี่ยง การปฏิบัติงานของฝ่ายบริหาร ด้านระบบสารสนเทศและการสื่อสารข้อมูล
และมีการติดตามประเมินผลการควบคุมภายในอย่างต่อเนื่อง
โดยมีการดำเนินการที่สำคัญเกี่ยวกับการควบคุมภายใน ดังต่อไปนี้

1)  ด้านองค์กรและสภาพแวดล้อม

บริษัทฯ มีการวางเป้าหมายในการดำเนินธุรกิจที่ชัดเจน สมเหตุสมผล และวัดผลได้
โดยมีการกำหนดวิสัยทัศน์ กลยุทธ์ และการวางแผนงบประมาณ
เพื่อให้การดำเนินงานมีความสอดคล้องและบรรลุเป้าหมายที่วางไว้ บริษัทฯ
ได้มีการปรับโครงสร้างองค์กรให้สอดคล้องกับธุรกิจของบริษัทฯ
และรองรับการเติบโตของบริษัทในระยะยาว
โดยมีการกำหนดสายงานบังคับบัญชาให้มีความชัดเจนและเหมาะสม
และมีการกำหนดบทบาทและหน้าที่ของพนักงานเป็นลายลักษณ์อักษร
เพื่อให้พนักงานทุกคนทราบและตระหนักถึงอำนาจ หน้าที่ และความรับผิดชอบของตน
เพื่อที่จะปฏิบัติงานได้อย่างเหมาะสมและเต็มความสามารถ รวมทั้งมีการกำหนดนโยบาย
และแผนการปฏิบัติงาน โดยคำนึงถึงความเป็นธรรมต่อคู่ค้า เพื่อประโยชน์ของบริษัทในระยะยาว
มีการกำหนดนโยบายเกี่ยวกับการกำกับดูแลกิจการที่ดี และมีข้อกำหนดมิให้กรรมการ ฝ่ายบริหาร
และพนักงานปฏิบัติตนในลักษณะที่อาจก่อให้เกิดความขัดแย้งทางผลประโยชน์กับบริษัท
มีการจัดทำนโยบายและระเบียบวิธีปฏิบัติงานเป็นลายลักษณ์อักษรในธุรกรรมด้านการเงิน
การจัดซื้อและการบริหารทั่วไปที่รัดกุม

2) ด้านการบริหารความเสี่ยง

บริษัทฯ ให้มีนโยบายจัดกระบวนการบริหารความเสี่ยงให้เป็นระบบมาตรฐานและมีประสิทธิภาพ
เพื่อควบคุมและลดความเสี่ยงที่อาจเกิดขึ้นทั้งจากปัจจัยภายในและปัจจัยภายนอกบริษัทฯ
ซึ่งอาจส่งผลกระทบต่อการบรรลุเป้าหมายในการดำเนินธุรกิจ
รวมทั้งพิจารณาถึงลักษณะความเสี่ยงที่บริษัทฯ ประสบอยู่หรือคาดว่าจะประสบ
และวิเคราะห์โอกาสที่ความเสี่ยงนั้นๆว่าจะเกิดผลกระทบต่อบริษัทฯในระดับใด
โดยฝ่ายบริหารของบริษัทฯ มีการประชุมเพื่อพิจารณาความเสี่ยงจากภาวะอุตสาหกรรม การแข่งขัน
รวมทั้งหาแนวทางแก้ไขเพื่อลดความเสี่ยงดังกล่าว โดยบริษัทฯ
มีนโยบายให้พนักงานทุกคนตระหนักว่าตนเป็นผู้เกี่ยวข้องและมีความรับผิดชอบที่จะต้องบริหารความเสี่ยงในหน้าที่ที่ตนปฏิบัติงานอีกด้วย

3) ด้านการควบคุมการปฎิบัติงานของฝ่ายบริหาร

บริษัทมีการจัดทำนโยบายและระเบียบวิธีการปฏิบัติงานสำหรับการบริหารจัดการในด้านต่าง ๆ
รวมถึงการทำธุรกรรมด้านการเงินการจัดซื้อ และการบริหารทั่วไป
โดยบริษัทมีการกำหนดอำนาจหน้าที่และวงเงินอนุมัติของฝ่ายบริหารแต่ละระดับไว้อย่างชัดเจนและเหมาะสม
มีการแบ่งแยกหน้าที่ในการอนุมัติออกจากหน้าที่ในการบันทึกรายการบัญชีและข้อมูล
และหน้าที่ในการดูแลจัดเก็บทรัพย์สินออกจากกันเพื่อเป็นการตรวจสอบซึ่งกันและกัน ทั้งนี้
ในการทำธุรกรรมต่าง ๆ กับผู้ถือหุ้นรายใหญ่ กรรมการ ผู้บริหาร หรือผู้ที่เกี่ยวข้องกับบุคคลดังกล่าว
บริษัทมีมาตรการที่รัดกุมในการติดตามดูแลเพื่อให้มั่นใจว่าการทำธุรกรรมนั้น ๆ
ดำเนินการตามระเบียบวิธีการปฏิบัติงานและผ่านขั้นตอนการอนุมัติที่กำหนด
เพื่อป้องกันมิให้เกิดความขัดแย้งทางผลประโยชน์ โดยคำนึงถึงผลประโยชน์สูงสุดของบริษัทเป็นสำคัญ
นอกจากนี้ บริษัทมีการติดตามดูแลการดำเนินงานของบริษัทย่อยและบริษัทร่วมอย่างสม่ำเสมอ
โดยมีการกำหนดนโยบายและทิศทางให้บุคคลที่บริษัทแต่งตั้งให้เป็นกรรมการหรือผู้บริหารในบริษัทย่อยหรือบริษัทร่วมดังกล่าวถือปฏิบัติ

4)  ด้านระบบสารสนเทศและการสื่อสารข้อมูล

บริษัทฯ มีการจัดการด้านระบบสารสนเทศ
เพื่อให้เกิดการตัดสินใจบนพื้นฐานที่มีข้อมูลที่มีคุณภาพและเพียงพอต่อการตัดสินใจ
ไม่ว่าจะเป็นข้อมูลทางการเงินหรือข้อมูลอื่น ดังนั้น
การสื่อสารข้อมูลดังกล่าวไปยังผู้ที่เกี่ยวข้องจึงเป็นสิ่งจำเป็นอย่างยิ่ง บริษัทฯ
จัดให้มีข้อมูลที่สำคัญต่างๆอย่างเพียงพอ เพื่อประกอบการตัดสินใจของคณะกรรมการบริษัทฯ
ซึ่งคณะกรรมการบริษัทจะได้รับหนังสือนัดประชุมและเอกสารประกอบการประชุมที่จำเป็นและเพียงพอต่อการพิจารณาล่วงหน้าก่อนวันประชุมโดยเฉลี่ย
7 วัน รวมทั้งเอกสารประกอบการบันทึกบัญชีและบัญชีต่างๆ จัดเก็บไว้อย่างเป็นหมวดหมู่
และจัดขึ้นตามนโยบายบัญชีตามหลักการบัญชีที่รับรองทั่วไป และเหมาะสมกับลักษณะธุรกิจ

5)  ด้านระบบการติดตาม

บริษัทฯ มีการติดตามผลการปฏิบัติงานอย่างสม่ำเสมอว่าเป็นไปตามเป้าหมายที่วางไว้
โดยมีการประชุมผู้บริหารอย่างน้อยเดือนละ 1 ครั้ง เพื่อติดตามผลการปฏิบัติงานอย่างใกล้ชิด
และมีการประชุมคณะกรรมการบริษัทอย่างน้อยปีละ 4 ครั้ง เพื่อพิจารณา วิเคราะห์
และประเมินผลการดำเนินงานว่าเป็นไปตามกลยุทธ์ เป้าหมาย
และแผนงานการดำเนินธุรกิจที่กำหนดไว้
พร้อมทั้งแก้ไขปัญหาที่อาจเกิดขึ้นและปรับแผนการดำเนินงานให้สอดคล้องกับสถานการณ์ที่เปลี่ยนแปลงไป
นอกจากนี้
บริษัทยังจัดให้มีการตรวจสอบระบบงานและประเมินระบบการควบคุมภายในโดยส่วนตรวจสอบภายในซึ่งทำหน้าที่ตรวจสอบระบบการปฏิบัติงานด้านต่างๆ
ของบริษัทและรายงานผลการตรวจสอบโดยตรงต่อคณะกรรมการตรวจสอบ
จากนั้นคณะกรรมการตรวจสอบจะรายงานผลการดำเนินงานให้คณะกรรมการบริษัทรับทราบในการประชุมคณะกรรมการบริษัททุกครั้ง
และมีผู้สอบบัญชีอิสระเป็นผู้ตรวจสอบบัญชีและให้ความเห็นสำหรับข้อมูลทางการเงินของบริษัทฯ

นอกจากนี้ คณะกรรมการตรวจสอบ ได้ให้ความเห็นเกี่ยวกับการประเมินประสิทธิภาพ
การควบคุมภายในด้านบัญชีของบริษัทฯ
ว่าไม่พบจุดอ่อนที่เป็นสาระสำคัญในระบบการควบคุมภายในด้านบัญชี

(โปรดดูรายละเอียดของรายงานคณะกรรมการตรวจสอบและแบบประเมินความเพียงพอของระบบการควบคุมภายใน
ตามเอกสารแนบ 3)